সুপ্রিমে স্বস্তি রাজীব কুমারের, আগাম জামিন বহাল, জোর ধাক্কা খেল CBI

দিল্লি: রাজীব কুমারের (DGP Rajeev Kumar) আগাম জামিন বহাল। কলকাতা হাইকোর্টের রায় বহাল রাখল সুপ্রিম কোর্ট (Supreme Court)। জামিন মামলার শুনানিতে আপাতত স্বস্তি রাজীব কুমারের। জানিয়ে দিলেন প্রধান বিচারপতির বেঞ্চ। ৮ সপ্তাহ পর মামলা শুনবে শীর্ষ আদালত। সারদা কাণ্ডে (Sarada Scam) বড় স্বস্তি পেলেন রাজ্যের ডিজিপি রাজীব কুমার (DGP Rajeev Kumar)। সুপ্রিম কোর্টে (Supreme Court) তাঁর জামিনের বিরুদ্ধে সিবিআই-এর (CBI) আবেদন আপাতত বাতিল করা হয়েছে।

শুক্রবার এই মামলার শুনানিতে সুপ্রিম কোর্ট জানিয়েছে, ৮ সপ্তাহ পরে রাজীব কুমারের বিরুদ্ধে সিবিআইয়ের আদালত অবমাননার আর্জি শোনা হবে। বিষয়টি নিয়ে রাজীব কুমারের আইনজীবী বলেন, বোঝানোর চেষ্টা হয়েছিল যে রাজীব কুমার, রাজ্য সরকার সব লুটেপুটে খেয়েছে। কিন্তু আসল ব্যাপার কী, তা আদালতের প্রমাণ হয়ে গিয়েছে। আইনজীবীর আরও বলেন, যারা এই মামলা করেছিলেন তারা পরিষ্কার জানেন এটি রাজনৈতিক উদ্দেশে করা হয়েছিল। আশা করছি তারা ক্ষমা চাইবেন। আর এই মামলায় রাজ্যের মুখ্যমন্ত্রীর নাম যে আসা উচিত নয় সে বিষয়টিও তিনি আদালতে স্পষ্ট করেছেন। প্রশ্ন তুলেছেন তাঁর নাম জড়ানো নিয়েও।

আরও পড়ুন: সাতসকালে বোমাতঙ্ক উপরাষ্ট্রপতির বাসভবনে, চলছে তদন্ত

ছয় বছর পর গত ১৩ অক্টোবর মামলাটি উঠেছিল সুপ্রিম কোর্টের প্রধান বিচারপতি বিআর গাভাই এবং বিচারপতি কে বিনোদ চন্দ্রনের বেঞ্চে। গত শুনানিতে সিবিআই-এর ভূমিকা নিয়ে বিস্ময় প্রকাশ করেছিলেন প্রধান বিচারপতি। ছয় বছরে সিবিআই রাজীব কুমারকে কোনও জিজ্ঞাসাবাদ করেনি কেন? তা নিয়েও প্রশ্ন তুলেছিলেন তিনি। যদিও রাজীব কুমারের আইনজীবী বিশ্বজিৎ দেব দাবি করেছিলেন, এই আইপিএস অফিসারের সম্মানহানি করা হচ্ছে উদ্দেশ্যপ্রণোদিত ভাবে।